b"\n_START_ARTICLE_\nEgodokumentika\n_START_PARAGRAPH_\nEgodokumentika (angl. ego documentary)\xc2\xa0\xe2\x80\x93 mokslo \xc5\xa1aka, tirianti egodokumentus (t. y. asmeninius lai\xc5\xa1kus, dienora\xc5\xa1\xc4\x8dius, atsiminimus ir pan.). Lietuvoje tik pastaraisiais metais besiformuojantys egodokumentikos tyrimai Vakar\xc5\xb3 Europoje turi pakankamai gilias ir stiprias \xc5\xa1aknis.\n_START_SECTION_\nEgodokumentikos i\xc5\xa1takos\n_START_PARAGRAPH_\nTerminas egodokumentika at\xc4\x97jo i\xc5\xa1 Olandijos. Pirmasis j\xc4\xaf 1958 m. panaudojo oland\xc5\xb3 mokslininkas Jakobas Preseris, tyrin\xc4\x97j\xc4\x99s traumin\xc4\x99 \xc5\xbeyd\xc5\xb3 atmint\xc4\xaf ir po Antrojo pasaulinio karo gav\xc4\x99s u\xc5\xbeduot\xc4\xaf i\xc5\xa1tirti \xc5\xbeyd\xc5\xb3 genocido auk\xc5\xb3 liudijimus, juos patikrinti ir parengti \xc5\xbeyd\xc5\xb3 istorij\xc4\x85 Nyderlanduose naci\xc5\xb3 okupacijos metais (tokia knyga pavadinimu \xe2\x80\x9ePelenai v\xc4\x97jyje\xe2\x80\x9c (angl. Ashes in the Wind) buvo i\xc5\xa1leista 1965\xc2\xa0m. ir tapo bestseleriu). Egodokument\xc4\x85 J. Preseris suprato ir apibr\xc4\x97\xc5\xbe\xc4\x97 kaip asmeninio pob\xc5\xabd\xc5\xbeio istorijos \xc5\xa1altin\xc4\xaf, kuriame autorius ra\xc5\xa1o apie savo asmeninius i\xc5\xa1gyvenimus ir visk\xc4\x85, kas jam tuo metu r\xc5\xabpi. Tuose \xc4\xafra\xc5\xa1uose paminimi ir autoriaus d\xc5\xbeiaugsmai, r\xc5\xabpes\xc4\x8diai, net t\xc4\x85 akimirk\xc4\x85 apvald\xc5\xbeiusios emocijos.\n_START_SECTION_\nKas priskiriama egodokumentams?\n_START_PARAGRAPH_\nEgodokumentika \xc4\xafvardija ir apib\xc5\xabdina dienora\xc5\xa1\xc4\x8dius, atsiminimus, autobiografij\xc4\x85, lai\xc5\xa1kus, kelioni\xc5\xb3 apra\xc5\xa1ymus, nam\xc5\xb3 albumus ir kai kuriuos kitus su visomis \xc5\xa1iomis sritimis susijusius tekstus (pvz., testamentus), atsiradusius priva\xc4\x8dioje aplinkoje ir ra\xc5\xa1ytus da\xc5\xbeniausiai pirmuoju asmeniu._NEWLINE_Egodokumentika apib\xc5\xabdina ir \xc5\xa1altinius, kuriuose \xc5\xbemogus ra\xc5\xa1o apie save ne vien laisvanori\xc5\xa1kai, bet ir ver\xc4\x8diamas i\xc5\xa1orini\xc5\xb3 veiksni\xc5\xb3, aplinkybi\xc5\xb3, pvz., tardymo apklausos metu, liudinink\xc5\xb3 parodymuose, skunduose, teismo proces\xc5\xb3 med\xc5\xbeiagoje._NEWLINE_V\xc4\x97liau specifines prasmes \xc4\xaf \xc5\xa1i\xc5\xb3 s\xc4\x85vok\xc5\xb3 turin\xc4\xaf \xc4\xafved\xc4\x97 skirting\xc5\xb3 \xc5\xa1ali\xc5\xb3 istorikai ir ra\xc5\xa1tijos literat\xc5\xabrinio palikimo tyrin\xc4\x97tojai, tad istorikai, archyvarai, bibliotekininkai ar senosios ra\xc5\xa1tijos tyrin\xc4\x97tojai kartais ne i\xc5\xa1kart susikalba. Tai priklauso ir nuo kult\xc5\xabrini\xc5\xb3 skirtum\xc5\xb3, istorin\xc4\x97s patirties, tradicij\xc5\xb3, religij\xc5\xb3 kitoni\xc5\xa1kumo, taigi nuo mentalini\xc5\xb3 kiekvienai atskirai tautai b\xc5\xabding\xc5\xb3 dalyk\xc5\xb3.\n_START_SECTION_\nEgodokumentais laikomi pavyzd\xc5\xbeiai\n_START_PARAGRAPH_\n\xc5\xbdemiau pateikiame kelis pavyzd\xc5\xbeius, kad suprastume kas vis d\xc4\x97lto tiksliau gali b\xc5\xabti priskiriama egodokumentams.\n_START_SECTION_\nAnos Frank dienora\xc5\xa1tis kaip egodokumentas\n_START_PARAGRAPH_\nAna Frank (Anne Frank; 1929\xc2\xa0m. bir\xc5\xbeelio 12 d. Frankfurte prie Maino, Vokietijoje\xc2\xa0\xe2\x80\x93 1945\xc2\xa0m. kovo m\xc4\x97n.)\xc2\xa0\xe2\x80\x93 \xc5\xbeyd\xc5\xb3 mergait\xc4\x97, Holokausto auka, \xc5\xbeymi d\xc4\x97l savo dienora\xc5\xa1\xc4\x8dio._NEWLINE_At\xc4\x97jus \xc4\xaf vald\xc5\xbei\xc4\x85 Adolfui Hitleriui, Frank\xc5\xb3 \xc5\xa1eima emigravo \xc4\xaf Amsterdam\xc4\x85, bet \xc5\xbeyd\xc5\xb3 persekiojimai prasid\xc4\x97jo ir \xc4\x8dia, tod\xc4\x97l v\xc4\x97liau visa \xc5\xa1eima atsid\xc5\xabr\xc4\x97 koncentracijos stovykloje. Ana mir\xc4\x97 1945\xc2\xa0m. kovo prad\xc5\xbeioje, nesulaukusi \xc5\xa1e\xc5\xa1iolikos met\xc5\xb3, Bergeno-Belzeno koncentracijos stovykloje._NEWLINE_Ana Frank garsi d\xc4\x97l savo dienora\xc5\xa1\xc4\x8dio, kur\xc4\xaf ra\xc5\xa1yti prad\xc4\x97jo b\xc5\xabdama vos trylikos met\xc5\xb3. Tada Ana Frank j\xc4\xaf gavo gimtadienio proga. Mergina dienora\xc5\xa1tyje apra\xc5\xa1\xc4\x97 kiekvien\xc4\x85 savo gyvenimo dien\xc4\x85. Pirm\xc4\x85j\xc4\xaf Anos Frank dienora\xc5\xa1\xc4\x8dio leidim\xc4\x85, jos t\xc4\x97tis Otas Frankas leido i\xc5\xa1leisti prie\xc5\xa1 tai i\xc5\xa1\xc4\x97m\xc4\x99s asmenines, intymias vietas, kuri\xc5\xb3 nenor\xc4\x97jo vie\xc5\xa1inti d\xc4\x97l savo dukros privatumo i\xc5\xa1laikymo. Ta\xc4\x8diau antrame leidime Otas Frankas leid\xc4\x97jams dav\xc4\x97 original\xc4\x85, su visomis detal\xc4\x97mis, nor\xc4\x97damas atskleisti tikr\xc4\x85sias to meto \xc5\xbeyd\xc5\xb3 gyvenimo s\xc4\x85lygas._NEWLINE_Anos Frank dienora\xc5\xa1tis yra vienas geresni\xc5\xb3 egodokumento pavyzd\xc5\xbeiui. Jame mergina apra\xc5\xa1o kiekvien\xc4\x85 savo gyvenimo dien\xc4\x85, kasdienyb\xc4\x99, savo jausmus, kuriuos jaut\xc4\x97 b\xc5\xabtent tam tikr\xc4\x85 akimirk\xc4\x85._NEWLINE_Daugelis egodokument\xc5\xb3 gali b\xc5\xabti nei\xc5\xa1lik\xc4\x99. Senov\xc4\x97je populiarios gimin\xc4\x97s knygos\xc2\xa0\xe2\x80\x93 Silvos\xc2\xa0\xe2\x80\x93 taip pat laikomos egodokumentais.\n_START_SECTION_\nMikalojaus Kristupo Radvilos Na\xc5\xa1lait\xc4\x97lio memuarai\n_START_PARAGRAPH_\nMikalojus Kristupas Radvila Na\xc5\xa1lait\xc4\x97lis (lenk. Miko\xc5\x82aj Krzysztof Radziwi\xc5\x82\xc5\x82 (Sierotka); 1549 m. rugpj\xc5\xab\xc4\x8dio 2 d. \xc4\x8cmieluve \xe2\x80\x93 1616 m. vasario 28 d. Nesvy\xc5\xbeiuje) \xe2\x80\x93 Lietuvos Did\xc5\xbeiosios Kunigaik\xc5\xa1tyst\xc4\x97s didikas, Abiej\xc5\xb3 Taut\xc5\xb3 Respublikos valstyb\xc4\x97s karinis veik\xc4\x97jas, kartografas._NEWLINE_Po t\xc4\x97vo mirties 1565 m. gegu\xc5\xbe\xc4\x97s 28 d. 1566 m. ruden\xc4\xaf jis leidosi \xc4\xaf lemting\xc4\x85 kelion\xc4\x99 \xc4\xaf Italij\xc4\x85, aplank\xc4\x97 Rom\xc4\x85, Milan\xc4\x85, Venecij\xc4\x85, Paduv\xc4\x85. \xc5\xa0ios kelion\xc4\x97s metu t\xc4\x97vo i\xc5\xa1aukl\xc4\x97tas protestantu jaunuolis per\xc4\x97jo \xc4\xaf katalik\xc5\xb3 tik\xc4\x97jim\xc4\x85. 1575 m. Radvila dav\xc4\x97 \xc4\xaf\xc5\xbeadus aplankyti Vie\xc5\xa1paties kap\xc4\x85 Jeruzal\xc4\x97je. Taip d\xc4\x97l stipraus tik\xc4\x97jimo Na\xc5\xa1lait\xc4\x97lis tapo pirmuoju lietuvi\xc5\xb3 piligrimu bei i\xc5\xa1siruo\xc5\xa1\xc4\x97 \xc4\xaf \xc5\xa1vent\xc4\x85 kelion\xc4\x99. Kelion\xc4\x97 truko  daugiau nei metus, su palyda jis aplank\xc4\x97 Venecij\xc4\x85, Kret\xc4\x85, Kipr\xc4\x85 ir pro Damask\xc4\x85 bir\xc5\xbeelio m\xc4\x97nes\xc4\xaf pasiek\xc4\x97 Jeruzal\xc4\x99, v\xc4\x97liau Na\xc5\xa1lait\xc4\x97lis leidosi \xc4\xaf Egipt\xc4\x85, lank\xc4\x97si Kaire, buvo pirmasis lietuvis mat\xc4\x99s Egipto piramides ir sen\xc4\x85j\xc4\x85 Egipto kult\xc5\xabr\xc4\x85. Vis\xc4\x85 savo kelion\xc4\x99 Na\xc5\xa1lait\xc4\x97lis pla\xc4\x8diai apra\xc5\xa1\xc4\x97 dienora\xc5\xa1tinio tipo memuaruose. J\xc4\x97zuit\xc5\xb3 paskatintas, Na\xc5\xa1lait\xc4\x97lis pagal memuarus nusprend\xc4\x97 i\xc5\xa1leisti knyg\xc4\x85 pavadinimu Kelion\xc4\x97 \xc4\xaf Jeruzal\xc4\x99. Jos pirmas lotyni\xc5\xa1kas leidimas atne\xc5\xa1\xc4\x97 Na\xc5\xa1lait\xc4\x97liui pasaulin\xc4\x99 \xc5\xa1lov\xc4\x99. Knyga vertinama d\xc4\x97l unikali\xc5\xb3 geografini\xc5\xb3, architekt\xc5\xabrini\xc5\xb3, archeologini\xc5\xb3, antropologini\xc5\xb3 ir kult\xc5\xabros istorijos \xc5\xbeini\xc5\xb3 pateikimo. _NEWLINE_Na\xc5\xa1lait\xc4\x97lio memuarai yra vienas i\xc5\xa1 s\xc4\x97kmingiausi\xc5\xb3 Lietuvos egodokument\xc5\xb3 pavyzd\xc5\xbei\xc5\xb3, pasisekimo sulauk\xc4\x99s toli u\xc5\xbe \xc5\xa1alies rib\xc5\xb3 ir tap\xc4\x99s pirmuoju lietuvi\xc5\xb3 bestseleriu Europoje.\n_START_SECTION_\nEgodokumento terminas\n_START_PARAGRAPH_\nTerminas egodokumentas pakankamai skambus ta\xc4\x8diau keliantis ir nema\xc5\xbeai klausim\xc5\xb3. I\xc5\xa1 lotyn\xc5\xb3 kalbos i\xc5\xa1vertus \xc5\xbeodis \xe2\x80\x9eego\xe2\x80\x9c rei\xc5\xa1kia \xe2\x80\x9ea\xc5\xa1\xe2\x80\x9c. \xc5\xa0ioje vietoje susiduriame su problema, nes versti tiesiogiai \xe2\x80\x9ea\xc5\xa1 dokumentas\xe2\x80\x9c negalime. Ver\xc4\x8diant taisyklingai i\xc5\xa1 angl\xc5\xb3 kalbos, lietuvi\xc5\xb3 kalboje s\xc4\x85voka egodokumentas tur\xc4\x97t\xc5\xb3 b\xc5\xabti \xc4\xafvardyta kaip \xe2\x80\x9emano liudijimas\xe2\x80\x9c, \xe2\x80\x9emano po\xc5\xbei\xc5\xabris\xe2\x80\x9c ar pan._NEWLINE_Terminas egodokumentas lietuvi\xc5\xa1kajame mokslo diskurse n\xc4\x97ra i\xc5\xa1pl\xc4\x97tota. Istorikai vartoja asmeninio dokumento, prie\xc5\xa1pastatomo pragmatiniam dokumentui arba dalykinei ra\xc5\xa1tijai, s\xc4\x85vok\xc4\x85; literat\xc5\xabrologai si\xc5\xablo intymiosios ra\xc5\xa1tijos s\xc4\x85vok\xc4\x85, kuri\xc4\x85, remiantis Lietuvi\xc5\xb3 literat\xc5\xabros enciklopedija, \xc5\xbeanriniu po\xc5\xbei\xc5\xabriu sudaro Atsiminimai, Dienora\xc5\xa1tis, Autobiografija, Lai\xc5\xa1kas._NEWLINE_Mokslininkams sunku susikalb\xc4\x97ti, jeigu skirting\xc5\xb3 kalb\xc5\xb3 atstovai nevienodai supranta vien\xc4\x85 ar kit\xc4\x85 termin\xc4\x85. \xe2\x80\x9eJeigu tai adekvataus vertimo sunkumai, tuojau pat i\xc5\xa1kyla kiekvienos kalbos sistemos ir savitumo dalykai, taigi ir i\xc5\xa1ver\xc4\x8diamumo \xc4\xaf kitas kalbas, komunikavimo, kartu ir teksti\xc5\xa1kumo problema\xe2\x80\x9c.\n_START_SECTION_\nDokumentotyra lygi egodokumentikai?\n_START_PARAGRAPH_\nLietuvi\xc5\xb3 kalboje egzistuoja terminas dokumentotyra, kuris yra labai imlus, tuo labiau, kad dokumento s\xc4\x85voka m\xc5\xabs\xc5\xb3 laikais labai smarkiai i\xc5\xa1sipl\xc4\x97t\xc4\x97. Pasak Vilniaus universiteto Komunikacijos fakulteto d\xc4\x97stytojo, Prof. dr. (HP) A. Pacevi\xc4\x8diaus, jei yra dokumentotyra, gali b\xc5\xabti ir egodokumentotyra. \xe2\x80\x9eKnyga, netradicin\xc4\x97s informacijos laikmenos\xc2\xa0\xe2\x80\x93 tai ir istoriniai atitinkamos epochos \xc5\xa1altiniai, ir m\xc5\xabs\xc5\xb3 laik\xc5\xb3 dokumentai. Net ir medijas bandoma vienaip ar kitaip susieti su tam tikrais dokumentais, ta\xc4\x8diau jos rei\xc5\xa1kiasi ne tik ra\xc5\xa1ytine forma kaip bendros spausdinamosios (laikra\xc5\xa1\xc4\x8diai, \xc5\xbeurnalai ir pan.), bet ir transliuojamosios (radijas, televizija, internetas) masin\xc4\x97s informacijos priemon\xc4\x97s. Daugialyp\xc4\x97je terp\xc4\x97je veikian\xc4\x8dios mediatekos, tinklara\xc5\xa1\xc4\x8diai, \xe2\x80\x9eveidaknyg\xc4\x97s\xe2\x80\x9c gali b\xc5\xabti traktuojamos kaip moderni tinklaveikos pagimdyta egodokumentika\xe2\x80\x9c. _NEWLINE_Egodokumento terminas pakankamai ai\xc5\xa1kiai apibr\xc4\x97\xc5\xbeia komunikacijos ir informacijos mokslinink\xc5\xb3, taip pat kult\xc5\xabros ir literat\xc5\xabros istorik\xc5\xb3 po\xc5\xbei\xc5\xabr\xc4\xaf \xc4\xaf egodokumentus kaip tam tikr\xc4\x85 asmenin\xc4\x97s ra\xc5\xa1tijos kategorij\xc4\x85, kuri ligi \xc5\xa1iol Lietuvoje buvo skirstoma \xc4\xaf skirtingas sritis (formalioji bibliotek\xc5\xb3 ar archyv\xc5\xb3 klasifikacija). Visgi pasi\xc5\xablymas d\xc4\x97l kito termino ne iki galo atskleid\xc5\xbeia egodokumentikos esm\xc4\x99\xc2\xa0\xe2\x80\x93 egodokumentiniuose tekstuose tiesiogiai ar nes\xc4\x85moningai da\xc5\xbeniausiai liudijama apie save.\n_START_SECTION_\nSocialini\xc5\xb3 tinkl\xc5\xb3 istorija\n_START_PARAGRAPH_\nTermin\xc4\x85 \xe2\x80\x9esocialiniai tinklai\xe2\x80\x9c 1954 metais \xc4\xafved\xc4\x97 Man\xc4\x8desterio sociologas James Barnes. \xc5\xa0iuo terminu buvo apibr\xc4\x97\xc5\xbeiamas \xc5\xbemogaus kontakt\xc5\xb3 ratas. Antroje XX a. pus\xc4\x97je \xc5\xa1is terminas tapo labai populiarus ir socialini\xc5\xb3 tinkl\xc5\xb3 vir\xc5\xa1\xc5\xabn\xc4\x97mis (mazgais) laikomi ne tik individai, ta\xc4\x8diau ir bet kurie kiti aktoriai (individai, organizacijos, grup\xc4\x97s \xe2\x80\x93 bet koks susijusi\xc5\xb3 subjekt\xc5\xb3 rinkinys, angl. actors), susieti socialiniais ry\xc5\xa1iais. _NEWLINE_Virtuali\xc5\xb3 socialini\xc5\xb3 tinkl\xc5\xb3 (angl. Online social networks, OSNs; Social Network Sites, SNS) prad\xc5\xbeia laikomas interneto atsiradimas. Pla\xc4\x8di\xc4\x85ja prasme vis\xc4\x85 saityno (\xc5\xbeiniatinklio) erdv\xc4\x99 galima laikyti virtualiu socialiniu tinklu, kur\xc4\xaf apra\xc5\xa1o did\xc5\xbeiulis grafas, grafo vir\xc5\xa1\xc5\xabn\xc4\x97s \xe2\x80\x93 atskiri tinklalapiai, o hypernuorodos \xe2\x80\x93 grafo lankai, jungiantys vir\xc5\xa1\xc5\xabnes. Virtualaus socialinio tinklo ir saityno strukt\xc5\xabra turi daug bendro, nes juos sieja socialinis komponentas. _NEWLINE_I\xc5\xa1radus internet\xc4\x85 atsirado ir pirmosios elektronin\xc4\x97s skelbim\xc5\xb3 lentos. Jos u\xc5\xbetikrino efektyv\xc5\xb3 bendravim\xc4\x85, taip pat suteik\xc4\x97 galimybes vartotojams lengvai susisiekti su centrine sistema, kur jie gal\xc4\x97jo \xc4\xafkelti failus, si\xc5\xb3sti \xc5\xbeinutes kitiems tinklo vartotojams. Did\xc5\xbeioji dalis elektronini\xc5\xb3 skelbim\xc5\xb3 lent\xc5\xb3 buvo lokalios, nes to meto technologijos nebuvo labai pa\xc5\xbeengusios ir ribojo \xc5\xa1i\xc5\xb3 sistem\xc5\xb3 lankstum\xc4\x85, bei patogum\xc4\x85, keistis buvo galima tik elektronin\xc4\x97mis knygomis ar nesud\xc4\x97tingais failais. Elektronini\xc5\xb3 skelbim\xc5\xb3 lent\xc5\xb3 populiarumas ir d\xc4\x97mesys \xc4\xaf jas i\xc5\xa1augo XX a. 80-aisiais ir 90-asiais metais, kai internetas prad\xc4\x97jo spar\xc4\x8diai vystytis ir prad\xc4\x97jo u\xc5\xbeimti vis didesn\xc4\x99 dal\xc4\xaf \xc5\xbemoni\xc5\xb3 gyvenimuose. 1970\xc2\xa0m. atsirado ComputeServe sistema. ComputeServe tinklo dalyviams buvo suteikta galimyb\xc4\x97 perduoti failus ir gauti leidim\xc4\x85 per\xc5\xbei\xc5\xabr\xc4\x97ti naujienas ar \xc4\xafvykius vykstan\xc4\x8dius tuo metu. \xc5\xa0\xc4\xaf tinkl\xc4\x85 galima lyginti su \xc5\xa1i\xc5\xb3 laik\xc5\xb3 forumais ir j\xc5\xb3 sistemomis. \xc5\xbdemiau pateikiama lentel\xc4\x97, kurioje \xc4\xafvardyti XXI am\xc5\xbeiuje populiariausi socialiniai tinklai visame pasaulyje.\n_START_SECTION_\nEgodokumentikos k\xc5\xabrimas socialiniame tinkle \xe2\x80\x9eFacebook\xe2\x80\x9c\n_START_PARAGRAPH_\nFacebook (angl. face \xe2\x80\x93 'veidas', book \xe2\x80\x93 'knyga'; pa\xc5\xbeod\xc5\xbeiui Facebook \xe2\x80\x93 \xe2\x80\x9eveidaknyg\xc4\x97\xe2\x80\x9c) \xe2\x80\x93 interneto platforma, interneto bendruomen\xc4\x97. Facebook u\xc5\xbesiregistrav\xc4\x99 nariai gali patalpinti savo profil\xc4\xaf (asmens apra\xc5\xa1\xc4\x85), \xc4\xafkelti nuotrauk\xc5\xb3, paveiksl\xc4\x97li\xc5\xb3, video fail\xc5\xb3 bei nurodyti ry\xc5\xa1ius su draugais, pa\xc5\xbe\xc4\xafstamais asmenimis ir kt. Bendruomen\xc4\x97je gali b\xc5\xabti kuriami fotoalbumai, vidin\xc4\x97s grup\xc4\x97s (pagal interesus, pom\xc4\x97gius ir kt. kriterijus), kei\xc4\x8diamasi \xc5\xbeiniomis tarp grup\xc4\x97s nari\xc5\xb3 ir bendraujama kitomis formomis._NEWLINE_Socialinis tinklas Facebook yra itin patogi platforma kiekvienam \xc5\xbemogui be dideli\xc5\xb3 pastang\xc5\xb3 kurti savo gyvenimo apra\xc5\xa1ym\xc4\x85 nuolat j\xc4\xaf tobulinant, ple\xc4\x8diant, kei\xc4\x8diant. Dabartiniai socialiniai tinklai s\xc4\x97kmingai kei\xc4\x8dia visa tai, k\xc4\x85 buvo \xc4\xafprasta laikyti egodokumentika. Facebook, b\xc5\xabdamas itin populiarus ir didel\xc4\x99 funkcij\xc5\xb3 \xc4\xafvairov\xc4\x99 teikiantis socialinis tinklas tampa tuo \xc4\xafrankiu, kuriuo \xc5\xbemon\xc4\x97s kuria savo asmenyb\xc4\x97s apra\xc5\xa1ym\xc4\x85. I\xc5\xa1 tikr\xc5\xb3j\xc5\xb3, Facebook profilis yra virt\xc4\x99s savoti\xc5\xa1ku egodokumentu, kuris gali daug k\xc4\x85 pasakyti apie jo autori\xc5\xb3.\n_START_SECTION_\nFacebook sandara\n_START_PARAGRAPH_\nKaip ir kiekviena interneto svetain\xc4\x97, taip ir Facebook pasi\xc5\xbeymi tam tikra strukt\xc5\xabra ir ypatumais. \xc5\xbdemiau pateikiamos svarbiausios socialinio tinklo dalys ir atliekamos funkcijos.\n_START_SECTION_\nPaskyra, profilis\n_START_PARAGRAPH_\nKiekvienas \xc5\xbemogus, kuris nori naudotis \xc5\xa1iuo socialiniu tinklu privalo susikurti paskyr\xc4\x85\xc2\xa0\xe2\x80\x93 jo tapatyb\xc4\x99 nurodant\xc4\xaf informacijos rinkin\xc4\xaf. Informacijos kiekiai \xc5\xa1iuo etapu gali itin varijuoti. Pagrindas, kurio reikalaujama, yra: vardas, pavard\xc4\x97, elektroninis pa\xc5\xa1tas arba telefono numeris bei slapta\xc5\xbeodis\xc2\xa0\xe2\x80\x93 standartinis daugelio socialini\xc5\xb3 tinkl\xc5\xb3 rinkinys. V\xc4\x97liau savo profilyje galima nurodyti daugiau dalyk\xc5\xb3: gimimo data, gyvenamoji vieta, i\xc5\xa1silavinimas, karjera, \xc5\xa1eimos sud\xc4\x97tis bei \xc4\xafvairios dominan\xc4\x8dios veiklos, m\xc4\x97gstamos vietos ir t. t.\n_START_SECTION_\nBendravimas\n_START_PARAGRAPH_\nFacebook leid\xc5\xbeia ne tik ra\xc5\xa1yti savo asmenyb\xc4\x97s istorij\xc4\x85 internete, bet ir yra efektyvi komunikacijos priemon\xc4\x97. \xc4\x8cia yra daugyb\xc4\x97 \xc4\xafranki\xc5\xb3 \xc5\xbemon\xc4\x97ms bendrauti, kuriant tiek asmeninius, tiek grupinius susira\xc5\xa1in\xc4\x97jimus ar net video skambu\xc4\x8dius bei bendras draug\xc5\xb3, koleg\xc5\xb3, bendramoksli\xc5\xb3 grupes. Facebook susira\xc5\xa1in\xc4\x97jimo program\xc4\x97l\xc4\x97 \xe2\x80\x9eMessenger\xe2\x80\x9c suteikia informacijos ir apie \xc5\xa1alimais esan\xc4\x8dius draugus, ir apie tai, ar \xc5\xa1iuo metu jie yra prisijung\xc4\x99 prie tinklo ar ne. \xc4\xaevair\xc5\xabs susira\xc5\xa1in\xc4\x97jimai ar informacija, perduota j\xc5\xb3 metu, yra saugoma bei niekur nedingsta, tad kaip ir lai\xc5\xa1kai visa tai tampa \xc5\xa1iuolaikin\xc4\x97s egodokumentikos pavyzd\xc5\xbeiu.\n_START_SECTION_\nPlanavimas, organizavimas\n_START_PARAGRAPH_\n\xc5\xa0iandien Facebook tampa ir itin patogiu laiko planavimo bei rengini\xc5\xb3, \xc4\xafvyki\xc5\xb3 organizavimo \xc4\xafrankiu. Event\xe2\x80\x98\xc5\xb3, grupi\xc5\xb3 k\xc5\xabrimas paprastina rengini\xc5\xb3 komunikacij\xc4\x85, suteikia galimybes informacijai pasiekti platesn\xc4\x99 auditorij\xc4\x85. Taip pat tai leid\xc5\xbeia daugiau su\xc5\xbeinoti apie \xc5\xbemog\xc5\xb3\xc2\xa0\xe2\x80\x93 kur jis eina, kokiuose renginiuose dalyvauja, prie kuri\xc5\xb3 grupi\xc5\xb3 nusprend\xc5\xbeia prisijungti bei kokios temos j\xc4\xaf domina.\n_START_SECTION_\nApibendrinimas\n_START_PARAGRAPH_\nGana pagr\xc4\xafstai galima pasakyti, kad Facebook paskyros yra vartotoj\xc5\xb3 kasdien ra\xc5\xa1oma, kei\xc4\x8diama bei papildoma egodokumentika, b\xc5\xabdas savirai\xc5\xa1kai. Facebook profilis i\xc5\xa1 tikr\xc5\xb3j\xc5\xb3 apie \xc5\xbemog\xc5\xb3 gali pasakyti visk\xc4\x85, pradedant vardu bei pavarde ir baigiant tuo, k\xc4\x85 jis \xc5\xa1iandien valg\xc4\x97 pusry\xc4\x8diams ar kur praleido vasaros atostogas. Veikla visuose socialiniuose tinkluose ir ypa\xc4\x8d Facebook yra tapusi \xc5\xa1iuolaikine egodokumentika bei b\xc5\xabdu \xc4\xafsiam\xc5\xbeinti."